《癸亥闰二月廿四日夜半由徐闻渡海至琼州》
清代·姚文田

数年踪迹来南溟，地角天涯无不经。蓬莱方丈渺何许，挂席直指仙人庭。

人言海水势震荡，白日无风走涛浪。天枢地轴助回斡，日驭雷车互还往。

我闻始怖意转浓，眼界一洗江河空。平生忠信那可仗，或恐骇浪翻虬龙。

天空无云驷星直，残月四更如半璧。轻舟试踏鳌背行，阳侯深潜飓母息。

澄波下瞰鲛人宫，南极平悬龙伯国。世人举事争阴夷，安耶危耶谁获知。

千金人守垂堂诫，万里安能破浪驰。此行合作纪游冠，珊网珠林搜浩汗。

东坡昔日叹奇绝，况我南来非谪宦。马鞍山色入沧茫，却望雷州如故乡。

海外一声鸡唱晓，早见红日升扶桑。

作者简介：（1758—1827）浙江归安人，字秋农。嘉庆四年进士。授修撰，历官至礼部尚书。学尊宋儒义理，又深究汉学。早年以八股文著名，后乃极言其害。识见通达。卒谥文僖。有《说文声系》、《说文考异》、《邃雅堂学古录》、《邃雅堂文集》。